《过海罗汉应供图》
明代·蒲庵禅师

大士受斋龙伯宫，长驱蛟鳄争先雄。
舳舻蔽天不敢渡，冰夷伐鼓洪涛舂。
腾身何来历汗漫，无乃变幻多神通。
两僧后顾冰雪容，浮蕉近随赤鲩公。
云端嘘气作楼阁，赤日照耀青芙蓉。
中有四鬼舁一翁，雪眉垂领衣露胸。
海神候谒旌旆从，赤珠吐焰流星虹。
跨鳌之叟臞而癃，手扶七尺邛州筇。
是谁弹舌咒老龙，火鬐电鬛烧云红。
五轮舒光迸五色，一苇直渡犹行空。
前登颇忮定初起，欠伸展臂来清风。
蹋龟骑鱼走百怪，担簦负笈趋群童。
入山咫尺见台殿，仿佛微听青林钟。
开图对我若旧识，便欲巢我云门松。
世间浮荣日万态，过眼聚散空花同。
谁知神变亦虚幻，徒逞狡狯惊盲聋。
何如乘愿降迹阎浮中，法雷大震开群蒙。
王城分卫饱香积，坐令四海歌时雍。